- Med den måde, som spillerne er blevet behandlet på, ønsker jeg ikke mit firmanavn forbundet med klubben længere. Sådan lyder det fra Allan Møller, indehaver af Møllers Malerfirma, som tidligere har været stolt sponsor af fodboldklubben Jammerbugt FC. Efter længere tids ballade omkring manglende udbetaling af løn til klubbens spillere er Allan Møller nu ikke længere så stolt. -	Det er sørgeligt at se på, fortæller han. TV2 Nord erfarer på baggrund af information fra en kilde tæt på fodboldklubben, at adskillige sponsorer har trukket sig. Ingen kommunikation fra klubben Den oplysning kommer ikke bag på Allan Møller, som heller ikke selv har tænkt sig at fortsætte som sponsor. Han bekræfter, at han ikke har fået information fra klubbens siden april - derudover har der heller ikke været gang i sponsornetværket, som ifølge ham bestod af omkring 25 sponsorer. I stedet for at få information fra Jammerbugt FC har han måttet opdatere sig selv gennem medierne for at finde ud af, hvad der har været op og ned omkring klubbens situation. Allan Møller fortæller desuden, at så længe den nuværende klubejer Klaus-Dieter Müller er involveret i klubben, ser han ikke meget håb. -	Han har brændt alle de lokale broer - ingen stoler på ham mere, fortæller Allan Møller. Hvordan fremtiden ser ud for Jammerbugt FC ser ud, tør Allan Møller ikke spå om, men som det ser ud nu, bliver det uden hans sponsorat på sponsorbanderne.

Opsummering:
En kilde tæt på Jammerbugt FC fortæller til TV2 Nord, at en stor del af klubbens sponsorer har smækket kassen i.